
     Oroszlán

                    Jelmondata: Én irányítok!

Sugárzó nyár, gyümölcsérlelés. A természet itt a legbőkezűbb. A Nap itt a legerősebb, hogy meghatározza az életenergiát, életörömöket. A hallhatatlanság érzése, mintha az élet csak fényből állna.

Történet:

Isten leküldte a 12 állatövi jegyet a Földre, s mindegyiknek egy-egy speciális feladatot adott. Az Oroszlánnak azt mondta: 
- Oroszlán, neked lesz a feladatod, hogy tanúbizonyságot tégy a világnak teremtésem nagyszerűségéről. 
Egyet ne feledj! EZ AZ ÉN TEREMTÉSEM, ÉS NEM A TIÉD!  

A kreativitást és a hatalmat megpróbálja összekapcsolni. Teremt és uralkodik. Tudja, hogy kell tiszteletet kelteni maga iránt. Napóleon is Oroszlán jegyben született.

Vakmerő, bátor, kezdeményező. Nem könnyű összeroppantani, van kitartása, akaratereje, önbizalma. Szeret és tud küzdeni, sok munkára jó, de a szalagmunkára alkalmatlan. Optimista beállítottságú, hiszékeny, őszinte. Hazudni nem tud, nem is képes rá naivitása miatt, mindent azonnal kimond. A legönzőbb jegyek a Skorpió, Oroszlán, Bak.
„Az egoista egy rossz ízlésű ember, akit sokkal jobban érdekel saját maga, mint én.” 
(Ambose Bierce)

Oroszlán a mindennapokban

Ha katonai rangjelzés alapján osztályoznánk a jegyeket, a Kos lenne az őrmester, az Oroszlán az ezredes, a Nyilas a tábornok. Az Oroszlán azonban magát tekinti tábornoknak. Alárendeltsége lehetetlen!

Az Oroszlán hölgyek látványosan felismerhetőek. Elképzelhetetlen görbe tartással, (hacsak nincs súlyos lelki problémája). Szereti az ékszereket, főként az aranyat. Fényképeken mindig középen helyezkedik el. Bizonyos udvarlási gesztusokat elvár, de ad is. Ezt célszerű betartani, különben nem fogad el.

Az Oroszlán férfi elvárja, hogy a teremtés koronájaként tekintsenek fel rá. Szeret a társaság középpontjában lenni, s kitűnni. Barátai mellett kitart.

Az Oroszlán házassága

Érző szívű, de olykor gyerekes. Mindig tele van érzelmekkel, de nem kifejezetten hűséges típus. Szeret lustálkodni, éjjel társasági életet élni, nappal sokáig aludni. 

Az Oroszlán, mint szerető

Nagyon büszke és hiú. Nem lehet neki azt mondani, hogy „általában fantasztikus vagy, de ma nem igazán…” Hajlamos a pózolásra, nem tud laza lenni. Szerelme gyorsan elmúlik, ha a partner nem elég színes, izgalmas, nagyvonalú. Elképzelhetetlen, hogy egy Oroszlán nő partnere más nőre nézzen. Az Ikrek nő – Ikrek férfi jól megvannak úgy, hogy mindketten nézegetik, akit akarnak. A Kos nő megengedi magának, hogy másra nézzen, de partnerétől nem tűri. A Bika nő, amit csak a szemével fal fel, az nem számít. A Rák nő megsértődik, ha a partnere nem vele foglalkozik. 

Az Oroszlán, mint szülő

Egy-két gyereket tervez, a nagycsaládnak nem híve. Megpróbálja megosztani magát a gyerekek és az egzisztencia között. Nagyvonalú apa, azt közvetíti a gyerekei felé, hogy „légy boldog, örülj az életnek, élj, szeress, nevess”! Anyaként fontos, hogy büszke lehessen a gyerekére. A gyerek számára olyan, mint egy ékszer.

Az Oroszlán, mint vezető

Főnöknek teremtette az Isten. Hajlamos a zsarnokoskodásra, irányít, dolgoztat, ő inkább csak vezet. A Rák csak kis közösséget (család) tud összefogni, az Oroszlán nagy csapatot is képes irányítani. Beosztott szerepre nem alkalmas. Nem szereti megerőltetni magát, az informatika megfelel neki. Környezetével bőkezű, de elvárja, hogy ezt méltányolják is. Remek házigazda, színes vendéglátó.

Az Oroszlán, mint gyerek

Ha nem kap elég figyelmet, kiharcolja. Ha kell, disznóságokat csinál – középpontba akar kerülni. Bújócskánál sosem szabad megtalálni. Nagy a szeretetéhsége, lelkesedő, optimista, 
akaratos. Nem igazán szeret tanulni, de ha feltétlenül szükséges, megteszi.

Az Oroszlán foglalkozásai

Minden olyan foglalkozás, ahol a dolgokat kézben tarthatja, ahol vállalhatja a felelősséget és használhatja veleszületett szervezői készségét.  Vezetői pozíciók, ahol tiszteletet és elismerést kaphat. Reprezentációs foglalkozások, ahol kockázat van, és ötletességet igényelnek. Rendező, színész, díszlettervező, dekoratőr, aranyműves, ékszerész.   

Feladat az Oroszlán számára

Az éretlen Oroszlán gondolkodása: Én oké vagyok, a másik nem oké!

Az érett Oroszlán gondolkodása: Én oké vagyok, te is oké vagy a te világodban!

Meg kell tanulnia, hogy ne csak a saját szemszögéből nézze a dolgokat, ne csak a saját mércéjével mérjen másokat. Nem kell Vízöntővé (ellenpólusa) válnia, de el kell érnie, hogy tiszteletet érezzen mások iránt. Jól teszi, ha élete második felére eléri, hogy tanul a Vízöntőtől. 

Nap az Oroszlánban

Az Oroszlán Nappal rendelkező gyerek azt várja apjától, hogy hősies, erős apa legyen, NAPKIRÁLY. Nehéz annak a gyereknek a sorsa, akinek az apja megtört, depressziós személy. A nagy csalódás eredménye fiúknál kapcsolati probléma az apával, lányok esetében a férfiakkal való viszonyában jelentkezik a probléma.

Hold az Oroszlánban

Kis napsugárként születik, azzal az elvárással, hogy az életöröm, boldogság, fény, napsütés. 

Meleg érzelemvilága van, erős hajlama van az érzelmi alapú önbizalomra, büszkeségre. Könnyen megtévesztik az érdekből hízelgők, de sérelmeit nagyvonalúan képes megbocsátani. Az emberi kapcsolatokban vezető pozíciót foglal el. Legtöbbször színpadiasan viselkedik, állandó reflektorfényre van szüksége. Magabiztos, kreatív, gyakran gyermekded egyszerűség jellemzi. Nőként is ő kívánja meghatározni a kapcsolat érzelmi hőfokát, ami gond lehet a házasságban. 

Rossz sugárzások esetén olykor önző lesz, esetleg lusta. Többnyire igen kedves, figyelmes természet, némi nagyzási hóborttal. Jószívű, de számító. Élete a vidámság, az örömök megteremtése. Belőle mindig a fensőbbsége váltja ki az Oroszlános érzelmeket. Stílusosan, magabiztosan cselekszik, szereti a luxuskörülményeket. 

Nőknél fontosabb lehet a női, asszonyi lét, mint az anyaság, ezért rendszerint későn szül. Anyaként nagylelkű, jóindulatú. Büszke gyermekeire, bátorítja dicséri őket, önbizalmukat erősíti. Felnőtté váló gyermekeit gond nélkül el tudja engedni.

Férfiként a nagyvilági, drámai, büszke, igényes nőt keresi, aki életörömöt sugároz és lendületet ad társának is. 
Gyerekként trónfosztásnak éli meg a kistestvér születését. Végletes reagálás lehet a teljes visszahúzódás a külvilágtól (akár autizmus) Vagy inkább negatív módon tűnik ki, mint sehogy. Láthatatlan koronát viselnek a fejükön.

Az Oroszlán szeretetenergiája hasonló a Nap szeretetéhez. Amikor a strandon fekszünk, a Nap sugarait élvezzük. A Nap ott marad, ahol van, nem foglalkozik velünk. Hasonlóan érezhet az az ember, aki egy Oroszlán közelében tartózkodik. Nem lát, hall, észlel minket, mégis jó érzés a közelében lenni. 

Oroszlán aszcendens

Nyitott, mindig az élet napos oldalán jár. Kissé lusta, de céljaiért valódi oroszlánná válik. Beragyogja a közösséget, észre kell, hogy vegyék. Szeret vezetni, dirigálni, játszani, szórakozni. Mindent megtesz a szerelméért, de már nem annyit a házastársáért. Szereti a gyerekeket, jó a pedagógiai érzéke. Vállalkozó típus, kissé idealista, naiv. Felnéz a maga szintjén álló szellemiségekre. Kitartó, uralkodó, ha véletlenül koldusnak születne, képes úgy elfogadni az alamizsnát, mintha azzal ő tenne szívességet. Ha iszik, hamar a fejébe száll. Optimista, amíg a két keze megvan, nagy baj nem lehet.

Érzékeny testrésze: szív, érrendszer, hát, gerinc

Megjelenése: széles arc és orr, királyi megjelenés, közepes termet, méltóságteljes tartás.
Kedvenc színe: arany

Szerencsés napja: szombat

Erőssége: kitartó, magabiztos, kreatív, vezető egyéniség
Gyengéje: csak a középpontban érzi jól magát, lusta, arrogáns, fontoskodó, dicsekvő
Hobbija, sportjai: színház, koncert, játékbank, golf, autóverseny, exkluzív teniszklub
Stressz oldás: különleges, arisztokratikus sport, kendo, lovaglás, tenisz, íjászat, ritmikus sportgimnasztika, séta, fényterápia, tánc

Fejlődési szintjei

Felsőszint – Főpap

Az az Oroszlán, akiben hiszünk, elfogadjuk magunk fölé. Mit jelent uralkodni? - Hatalmat gyakorolni. Mitől van hatalma valakinek: ész, erő, szépség, pénz, tehetség, fensőbbség.

Középső szint – Uralkodó

Nagylelkű, és hiú, éreznie kell, hogy ő Valaki, főnök.

Alsószint – Zsarnok

Agresszív, erőszakos, gátlástalan, félelemben tart másokat

Oroszlán

Jelmondata: „Én uralkodom”.

Túlteng benne az önbizalom.

Számára az élet játék és nyugalom.

Magára sok időt fordít,

Társaságban ő a központ mindig. 
Vezéregyéniség.

Mint beosztott nehezen kezelhető,

De ha főnök, jó vezető, nemes lelkű, igazságszerető.

Ha lehet, jól megfizetett munkakört keres,

Amely számára egyben státuszt is jelent.

Mindenütt megállja a helyét. 
Melegszívű, talpraesett, szorgalmas és felelősségteljes.

Jó gyakorlati érzékkel rendelkezik.

Szereti, ha csodálják, elvárja, hogy kiszolgálják.

Kedveli a luxust, az aranyat, villogtatja is azokat.

Dicséretet, elismerést vár,

Tudatában van, hogy ő a Napkirály.

Külsejéről, magatartásáról könnyen felismerhető,

Ő az, aki mindenütt észrevehető.

Rendkívül nagylelkű, a bajbajutottaknak segítő, kezet nyújtó.

Megalázkodni, megalkudni nem tud.

A kudarcot nem ismeri, baráti társaságot szereti.

Az emberek bizalmát hamar elnyeri.

A jó emberi kapcsolatok fontosak neki,

A stabil családi hátteret sokra becsüli.

Tehetségét képes a végsőkig kihasználni.

Szeret tanulni, dolgozni.

Anya típus az oroszlán nő.

Mindenképpen anyáskodnia, gondoskodnia kell valakiről,

aki bármilyen vonatkozásban rászorul.

Társát csodálattal övezi, gyermekeit nagyon szereti.

Az egész világgal szemben felveszi a harcot,

Ha érzi, hogy szükség van rá valahol.

Nem szabad őt provokációkkal felbőszíteni,

Mert a támadóját könnyen megsebzi.

Érzékeny alkat, a kritika mélyen érinti.

Bízik saját képességeiben, a kihívásokat kedveli,

Igazságszeretete miatt sok ember szereti.
(Kovácsné Tóth Klára)
